- Jeg havde jo fri i dag, men så var der lige sådan en lille opgave, som der ikke var andre, der havde lyst til at tage, forklarer ultraløberen Stine Rex. Der er vist ingen tvivl om, at Stine Rex er lidt af en energibombe. Fra torsdag til søndag løb hun godt 505 kilometer rundt om søen i Aabybro og slog dermed den hidtidige verdensrekord med  næsten 20 kilometer. Og på trods af den udmattende weekend, har hun i dag været på arbejde, selvom hun egentlig have planlagt at holde fri. Og det var selvom kroppen var temmelig medtaget efter løbet. - Ja, jeg er træt, men indvendig føler jeg mig bare total frisk. Jeg kan næsten alt – undtaget at løbe, siger hun grinende. Klar til et nyt løb Det er særligt hendes tånegle, der er medtaget efter 505 kilometers løb i tætte sko. Faktisk er neglene så medtaget, at hun kan pille dem af uden det gør ondt. Sådan er det ofte, når hun har løbet mere end 100 kilometer. Se videoen herunder. Men end ikke manglende tånegle slår hende ikke ud efter oplevelsen i weekenden i Aabybro. - Der kom så mange mennesker, og alle de her børn der kom med tegninger og armbånd. Nogle stop op klokken fem og seks for at løbe med. Hvem gør det? Og der kom 50 mennesker om aftenen, da det silede ned, og de sagde ingenting, de løb bare bagefter mig, for at sikre sig, jeg ikke gav op. Jeg er bare virkelig beæret og stolt og føler, at det er mit projekt, der endte med at blive et fælles projekt, fortæller Stine Rex. Det gode humør får hun brug for, for der er ikke mange dage til ultraløberen igen skal afsted. - Jeg skal til Spartathlon om 45 dage. Og der skal jeg løbe 246 kilometer fra Athen til Sparta, siger hun. Se hele indslaget herunder:

Opsummering:
Stine Rex sprudler af energi, selvom hun burde være træt. Kun hendes krop viser tegn på udmattelse - i særdeleshed hendes tånegle.